Vestre Landsret har stadfæstet byrettens dom for momssvig.

Lokdam-ægteparret, Gorm og Ann Vibeke, som ejer Store Restrup Herregård og flere andre slotshotel-virksomheder, er onsdag kendt skyldige i momssvig i millionklassen. Det skete ved Vestre Landsret. Sagen er spektakulær, fordi parret i flere af sine virksomheder har oplyst for lidt moms til statskassen, der er gået glip af store beløb. Hidtil har der været navneforbud i sagen, der startede helt tilbage i 2014, men med dommen onsdag er det nu ophævet. Momssviget er til gengæld foregået endnu tidligere - tilbage i en periode fra 2007 til 2010. I marts kendte byretten parret skyldige i over en årrække systematisk at have snydt for over 7,5 millioner kroner i moms. Det udløste betydelige betingede fængselsstraffe. Har taget mange år Specialanklager ved National Enhed for Særlig Kriminalitet, David Hvelplund, der mødte på vegne af statsadvokaturet i sagen, er tilfreds med dagens dom. - Jeg kan konstatere, at man har skærpet dommen til den ene - Gorm. Til gengæld har man formildet dommen over for hans hustru, siger specialanklageren. Han erkender, at sagen har været spektakulær. - Det er jo en sag af en vis størrelse - også i det nordjyske, siger han og fortsætter: - Både størrelse og juraen har gjort det specielt. Også at den har taget så lang tid. Det skiller sig ud, siger David Hvelplund, der nu håber den langstrakte sag kan lukkes endeligt. Millioner i bøder Tiltalte Gorm Lokdam har fået to års fængsel, der gøres ubetinget, hvis han foretager sig noget kriminelt. Derudover skal han betale seks millioner kroner i bøde, mens Ann Vibeke Lokdam skal betale lige under en million kroner i bøde. Tidligere var hun dømt til over ét års betinget fængsel ved byretten. I løbet af sagen har parret forsøgt at få dommer og domsmænd erklæret inhabile, ligesom de hele vejen igennem har nægtet sig skyldige.